ຫວຽດນາມ ເພີ່ມການລາດຕະເວນ ເພື່ອປົກປ້ອງ ເຂດຫາປາຂອງຕົນ
ຫວຽດນາມຈະເພີ່ມການລາດຕະເວນ ໃນເຂດລັດສະໝີ 370 ກິໂລແມັດ ທີ່ຫວຽດນາມຖືວ່າ ເປັນເຂດເສດຖະກິດພິເສດ ຂອງຕົນນັ້ນ ເລີ່ມໃນວັນທີ 25 ມັງກອນຈະມາເຖິງນີ້.
ຫວຽດນາມເພີ່ມການລາດຕະເວນເພື່ອປົກປ້ອງເຂດຫາປາຂອງ ຕົນໃນທະເລຈີນໃຕ້ຫຼັງຈາກທີ່ບໍລິສັດພະລັງງານຍັກໃຫຍ່ທີ່ ດໍາເນີນງານໂດຍລັດຖະບານນັ້ນ ໄດ້ກ່າວຫາເຮືອຂອງຈີນວ່າ ໄດ້ທໍາລາຍເຮືອລຳນຶ່ງຂອງຕົນ ໃນເຂດທີ່ມີການຂັດແຍ້ງກັນນັ້ນ ສື່ມວນຊົນຂອງທາງການຫວຽດນາມກ່າວໃນວັນອັງຄານມື້ນີ້ວ່າ “ກອງກໍາລັງລາດຕະເວນ” ຈະໄດ້ຮັບສິດໃນການຈັບກຸມແລະປັບໃໝ່ຕໍ່ເຮືອຂອງຕ່າງ ປະເທດທີ່ຢູ່ພາຍໃນຂົງເຂດທີ່ທາງການຫວຽດນາມໄດ້ປະກາດໄວ້ວ່າ ເປັນເຂດເສດຖະກິດ 370 ກິໂລແມັດນັ້ນ ກຳລັງ ດັ່ງກ່າວຈະເລີ້ມປະຕິບັດງານ ໃນວັນທີ 25 ເດືອນມັງກອນຈະມາ ເຖິງນີ້ ເຫດການດັ່ງກ່າວນີ້ແມ່ນໄດ້ມີຂຶ້ນນຶ່ງມື້ ຫຼັງຈາກບໍລິສັດ Petro Vietnam ໄດ້ກ່າວວ່າເຮືອ ປະມົງຂອງຊາວຈີນ ໄດ້ຕັດສາຍເຄເບີ້ລຂອງເຮືອສຳຫຼວດຂອງຕົນລໍານຶ່ງໃນທະເລຈີນໃຕ້ ໃນອາທິດແລ້ວນີ້ ບໍລິສັດນໍ້າມັນຂອງລັດຖະບານຫວຽດນາມຍັງກ່າວວ່າ ຕົນໄດ້ສ້ອມແປງ ສາຍເຄເບີ້ລໃນເວລາຕໍ່ມາ ແຕ່ໄດ້ເອີ້ນການກະທໍາດັ່ງກ່າວວ່າເປັນການລ່ວງລະເມີດຕໍ່ເຂດ ນ່ານນໍ້າຂອງຫວຽດນາມຢ່າງເປີດແປນ ຈີນແລະຫວຽດນາມນັ້ນແມ່ນໄດ້ມີການຂັດແຍ້ງກັນມາເປັນເວລາດົນນານ ກ່ຽວກັບການ ອ້າງກຳມະສິດກວມກັນໃນເຂດທະເລຈີນໃຕ້ ແລະການປະທະກັນຂະໜາດນ້ອຍ ໄດ້ເກີດ ຂຶ້ນເປັນບາງຄັ້ງບາງຄາວລະຫວ່າງເຮືອລາດຕະເວນ ຫຼືບໍ່ກໍເຮືອປະມົງຂອງປະເທດທັງ ສອງ ຫວຽດນາມ ຟິລິບປີນ ແລະປະເທດອື່ນໆໃນເຂດເອເຊຍອາຄະເນ ກ່າວຫາຈີນວ່າ ເອົາ ບາດກ້າວທີ່ໜັກຂຶ້ນ ໃນການປົກປ້ອງການອ້າງເອົາກໍາມະສິດຂອງຕົນໃນເຂດທະເລຈີນໃຕ້ ຈີນ ແມ່ນວ່າ ອ້າງເອົາກໍາມະສິດເກືອບທັງໝົດ ຂອງເຂດທະເລຈີນໃຕ້ຊຶ່ງມີພື້ນທີ່ 3 ລ້ານ 5 ແສນກິໂລແມັດມົນທົນ ຊຶ່ງເປັນເສັ້ນທາງເດີນເຮືອທີ່ສຳຄັນແລະອາດເປັນແຫຼ່ງທີ່ມີພະລັງ ງານສຳຮອງມະຫາສານນັ້ນ